Id-Direttiva tal-Kunsill
ta’ l-4 ta’ Marzu 1974
dwar l-approssimazzjoni tal-liġijiet ta’ l-Istati Membri li għandhom x’jaqsmu ma' l-użin minn 1 mg sa 50 kg ta’ preċiżjoni ogħla mill-medja
(74/148/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 100 tiegħu,
Wara li kkunsidra l-proposta mill-Kummissjoni;
Wara li kkunsidra l-Opinjoni tal-Parlament Ewropew;
Wara li kkunsidra l-Opinjoni tal-Kumitat Ekonomiku u Soċjali;
Billi l-fabbrikazzjoni u l-proċeduri għall-ispezzjoni ta' l-użin ta' preċiżjoni ogħla mill-medja huma soġġetti għal regolamenti stretti li jvarjaw bejn l-Stati Membri u għaldaqstant ifixklu l-kummerċ ta’ dawn l-użin; billi, għaldaqstant, dawn ir-regolamenti għandhom jiġu allinejati;
Billi d-Direttiva tal-Kunsill tas-26 ta’ Lulju 1971 [1] dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ disposizzjonijiet komuni kemm għal strumenti ta’ kejl kif ukoll għal metodi ta’ kontroll metroloġiku stabbiliet il-proċeduri ta’ l-approvazzjoni tad-disinn tal-KEE u l-proċedura tal-verifika inizjali tal-KEE; billi, bi qbil ma' dik id-Direttiva, għandhom jiġu stabbiliti l-ispeċifikazzjonijiet tekniċi li l-użin ta' preċiżjoni ogħla mill-medja għandhom jissodisfaw sabiex jitqiegħdu b’mod liberu fis-suq u jidħlu fis-servizz, wara l-verifiki u t-twaħħil tal-marka tal-verifika ta’ l-inizjali tal-KEE;
Billi għandu jitqies l-abbozz tar-rakkomandazzjoni internazzjonali, "valeur conventionnelle du résultat des pesées dans l'air", ta’ l-Organizzazzjoni Internazzjonali tal-Metroloġija Legali, Mejju 1973, fir-rigward tal-kunċett ta' massa konvenzjonali,
ADOTTA DIN ID-DIRETTIVA
Artikolu 1
Din id-Direttiva tikkonċerna użin ta’ preċiżjoni ogħla mill-medja li l-valur nominali tagħhom huwa ugwali għal 1 mg jew aktar u anqas minn jew ugwali għal 50 kg.
Din id-Direttiva ma tapplikax għall-użin ta’ karat metriku jew għall-użin speċjali koperti minn direttivi oħra.
Artikolu 2
L-użin li jistgħu jirċievu l-marki u s-sinjali tal-KEE huma elenkati fl-Anness. Huma mhumiex soġġetti għall-approvazzjoni tad-disinn tal-KEE; huma għandhom jgħaddu minn verifika inizjali tal-KEE.
Artikolu 3
L-ebda Stat Membru ma jista’ jimpedixxi, jipprojbixxi jew jirrestrinġi t-tqegħid fis-suq jew id-dħul fis-servizz ta' l-użin imsemmija fl-Artikolu 1 u li jkollhom il-marka tal-verifika inizjali tal-KEE.
Artikolu 4
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex ikunu konformi ma’ din id-Direttiva fi żmien tmintax-il xahar min-notifika tagħha u għandhom jgħarrfu minnufih lill-Kummissjoni.
2. L-Istati Membri għandhom jiżguraw illi t-test tad-disposizzjonijiet prinċipali tal-liġi nazzjonali li huma jadottaw fil-qasam kopert minn din id-Direttiva jiġu kkomunikati lill-Kummissjoni.
Artikolu 5
Din id-Direttiva hija indirizzata lill-Istati Membri.
Magħmula fi Brussel, l-4 ta’ Marzu 1974.